অন্যদিকে আঞ্চলিক পরিষদ আইনের ২২, ২৩ ও ২৪ ধারায় যেসব কার্যাবলীর কথা বলা হয়েছে তাতে তিন পার্বত্য জেলায় বন্দোবস্তকৃত জমির নামজারিসহ খাজনা/কর আদায় স্থগিত রাখার নির্দেশ দেয়ার এখতিয়ার পরিষদের আছে কিনা সেটিও খতিয়ে দেখা দরকার। কেননা আইনের উপর্যুক্ত ধারাসমূহে আঞ্চলিক পরিষদকে ‘তিন পার্বত্য জেলা পরিষদের সকল উন্নয়ন কর্মকাণ্ডসহ উহাদের আওতাধীন এবং উহাদের উপর অর্পিত বিষয়দির সার্বিক তত্ত্বাবধান ও সমন্বয় সাধনের কথা বলা হয়েছে’। পূর্ব থেকে চলমান কোনো ব্যবস্থাকে রহিত করার নির্দেশ প্রদানের ক্ষমতা দেয়া হয়নি। পার্বত্য চুক্তির ‘গ’ খণ্ডের অনুচ্ছেদ ৬ এবং আঞ্চলিক পরিষদ আইনের ১২ ধারা অনুসারে আঞ্চলিক পরিষদের মেয়াদ পাঁচ বছর। অথচ ১৯৯৮ সালের ৬ ডিসেম্বর পার্বত্য চট্টগ্রাম আঞ্চলিক পরিষদ গঠনের পর ১৯৯৯ সালের ১২ মে সন্তু লারমা প্রতিমন্ত্রীর মর্যাদায় আঞ্চলিক পরিষদের চেয়ারম্যানের পদ গ্রহণ করেন। সেই থেকে অদ্যাবধি একই পদে তিনি বহাল আছেন। এর মধ্যে এই পরিষদের মেয়াদ বৃদ্ধির কোনো প্রক্রিয়া অবলম্বন করা হয়েছে বলেও জানা যায়নি। তাই বর্তমান আঞ্চলিক পরিষদের আইনি বৈধতা নিয়েও প্রশ্ন রয়েছে। তাছাড়া হাইকোর্ট থেকে আঞ্চলিক পরিষদ ও আঞ্চলিক পরিষদ আইনকে অবৈধ বলে একটি রায় দেয়া আছে, যা বর্তমানে সুপ্রিমকোর্টের বিবেচনাধীন আছে। সেটির সুরাহা করার প্রতিও গুরুত্ব দিতে হবে।